कर्नाटक में चुनावी रणनीतियों पर काम करने के लिए कांग्रेस ने दो आलीशान फ्लैट्स किराए पर ले लिए हैं, जबकि बीजेपी भी पार्टी अध्यक्ष अमित शाह के लिए सही ठिकाने की तलाश में लगी है। करीब तीन महीनों के चुनावी कैंपेन की रणनीतियों के लिए दोनों दलों ने पूरी ताकत झोंक दी है। इसी के मद्देनजर रविवार (4 फरवरी) को प्रधानमंत्री नरेंद्र मोदी ने भी बीजेपी की परिवर्तन रैली के समापन के मौके पर भाग लिया और जनता से भाजपा के लिए वोट करने की अपील की। कांग्रेस ने बीजेपी के चाणक्य कहे जाने वाले अमित शाह की चुनावी रणनीतियों के जवाब में ऑल इंडिया कांग्रेस कमेटी के महासचिव केसी वेणुगोपाल और चार सचिवों मणिकम टैगोर, पीसी विष्णुनाध, मधु याशकी गौड़ और साके सैलजानाथ के लिए दो शानदार फ्लैट किराए पर लिए हैं, ताकि चुनाव जीतने के लिए योजनाबद्ध तरीके से काम किया जा सके। सूत्रों के मुताबिक कांग्रेस के चारों सचिव एक चार कमरों वाले फ्लैट में ठहरेंगे, और उसी अपार्टमेंट में दूसरे फ्लैट में केसी वेणुगोपाल ठहरेंगे, जो कि रोज की स्थिति के हिसाब से कांग्रेस के मामलों का पर्यवेक्षण करेंगे।